# Fina Puigdevall i Nogareda

Fina Puigdevall i Nogareda (Olot, 30 de maig de 1963) és xef, cap de cuina i propietària, des de l'any 1990, del restaurant Les Cols a Olot (província de Girona). El restaurant és a la masia familiar de la família Puigdevall, un edifici llistat com bé cultural d'interés local, on ella mateixa va créixer.
La seva cuina es caracteritza per la utilització de productes i matèria primera de la seva terra, de la comarca de la Garrotxa, treballant, a més, per la seva recuperació. Entre aquests hi ha el fajol, la patata de la Vall d'en Bas, el blat de moro, l'aviram, el fesol de Santa Pau, la ratafia, el tortell d'Olot, el porc i els embotits, la truita de riu salvatge, els caragols, el porc senglar, la tòfona, la castanya, el nap, els bolets, les herbes i les flors, etc.
Al llarg d'aquests anys ha participat a diversos congressos tant a nivell nacional com internacional. El restaurant Les Cols compta amb dues estrelles Michelin (la primera concedida l'any 2005 i la segona el 2010) i dos Sols de la Guia Repsol. El restaurant Les Cols és conegut, a banda de per la seva cuina, per la seva decoració. L'any 2003, RCR Arquitectes va remodelar totalment les seves dependències. Destaca especialment la sala, amb una gran taula i on el color daurat és el protagonista.
Fina Puigdevall va ser finalista al premi Garrotxí de l'any 2010. El desembre de 2018 li va ser concedir el Premi Nacional de Gastronomia 2019 com a reconeixement per a la xef del restaurant Les Cols d'Olot.
El 2023 la revista Forbes la va definir com una de les 100 dones més influents d'Espanya.

## Família restauradora

La Fina Puigdevall, amb el Manel Puigvert, és mare de tres restauradores que treballen al restaurant familiar de Les Cols, dues de les quals ocupen càrrecs des del 2019 i 2017 respectivament. La Martina Puigvert i Puigdevall (Olot, 1994) és cap de cuina des del 2017, i porta el tema de la recerca i innovació (R+D+i). La Clara Puigvert i Puigdevall (Olot, approx. 1996) és cap de sala i s'encarrega del celler, agafant el relleu al seu pare, a la Anna Busquets i a la Carme Serra. La tercera filla, la Carlota "Lota" Puigvert i Puigdevall (Olot, approx. 2000), que s'interessa per la rebosteria, està a punt de llicenciar-se en ciències culinàries de la CETT-UB i la UPC a 2021, i ajuda a la cuina els caps de setmana.

## Referències

* ↑ «Mas les Cols». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 29 agost 2014].
* ↑ Casas, Jordi «L'ànima de Les Cols». El Punt Avui, 12-03-2018, pàg. 34.
* ↑ Riva, Rosa «Girona, potencia 'gourmet'» (en castellà). El País, 06-12-2009.
* ↑ «Les Cols, orgullo de La Garrotxa» (en castellà). El Conficencial, 26-02-2010.
* 1 2 Casas, Jordi «Dels fogons de Les Cols a Harvard». El Punt Avui, 27-09-2012, pàg. 13.
* ↑ Rivas, Rosa «Reportaje | Girona, potencia 'gourmet'» (en castellà). El País, 06-12-2009. ISSN: 1134-6582.
* ↑ «Qui en guanya i qui en perd? La llista de tots els restaurants catalans amb estrella Michelin». Ara, 24-11-2011.
* ↑ «"Me encantan los platos nítidos y limpios de Carme Ruscalleda"» (en castellà). Guia Repsol, 04-04-2017. [Consulta: 5 octubre 2019].
* ↑ Domene, Maria «Sentido y sensibilidad» (en castellà). La Vanguardia, 16-06-2004, pàg. 22.
* ↑ Guirado, Joan «El Garrotxí de l'Any ja té finalistes». Nació Garrotxa, 01-06-2010.
* ↑ Valeri, Xavier «Fina Puigdevall, Premi Nacional de Gastronomia 2019». Diari de Girona, 23-12-2018.
* ↑ «Fina Puigdevall, xef del restaurant Les Cols d'Olot, Premi Nacional de Gastronomia». Nació Digital – Garrotxa, 06-06-2019.
* ↑ «Les 18 catalanes empresàries més influents (i poderoses) que dominen la llista Forbes». Via Empresa, 19-10-2023. [Consulta: 22 octubre 2023].
* ↑ «Martina Puigvert. La nova fornada», Cuina, 14-05-2021. [Accedit el 20-06-2021].
* ↑ «GASTRODONA 2021. FINA PUIGDEVALL I MARTINA PUIGVERT. LES COLS**», vídeo, Gastrodona, 12 març 2021. [Accedit el 20-06-2021].
* ↑ «La entrevista. Clara, Martina y Carlota. Les Cols, presente y futuro» (en castellà), David Salvador, 7 Caníbales. Revista gastronómica digital, 1-03-2019. [Accedit el 20-06-2021].
* ↑ «Dos generaciones en 'Les Cols' en su 30 aniversario. La continuación de un sueño» (en castellà), Eduardo Sánchez, Guia Repsol, 17 de juny del 2020. [Accedit el 20-06-2021].
* ↑ «Entrevista. Les Cols, un sueño familiar hecho realidad» Arxivat 2021-06-22 a Wayback Machine. (en castellà), Carla Vidal, Madrid Fusión, #Alimentos dEspaña, sense data (s.d.). [Accedit el 20-06-2021].
* ↑ «Restaurants: Les Cols», Catalunya.com, Agència Catalana de Turisme, GenCat, s.d. [Accedit el 20-06-2021].